Arthur Lemisch je bil koroški in avstrijski politik. Kot deželni namestnik (nemško "Landesverweser") je od leta 1918 do 1921, torej v obdobju bojev za slovensko severno mejo in koroškega plebiscita, vodil provizorično deželno vlado Koroške. Med letoma 1927 in 1931 je bil koroški deželni glavar. Lemisch, čeprav tudi slovenskih in severnoitalijanskih korenin, je znan kot eden najvidnejših političnih zastopnikov nemško-nacionalne ideje na Koroškem v 1. polovici 20. stoletja. S svojim delovanjem za časa koroškega plebiscita in po njem je utemeljil mnoge daljnosežne raznarodovalne politike, ki naj bi v čimkrajšem času pripeljale do enojezične, nemške Koroške.